Leerders sukkel met meting, wys SOS-verslag | Maroela Media
ŉ Tekort aan speel, ŉ oorvol kurrikulum en onderrig wat nié in leerders se moedertaal aangebied word nie, is die moontlike oorsake dat kinders swak presteer in wiskunde.
Dít luidens die Skoleondersteuningsentrum (SOS) se verslag oor die gestandaardiseerde wiskunde-eksamen vir gr. 4 tot gr. 9. Die verslag is Donderdag in Centurion uitgereik.
Dié verslag is saamgestel op grond van die prestasie van sowat 16 000 leerders in 89 skole reg oor die land asook Namibië wat verlede jaar dié eksamen afgelê het. Die verslag toon dat leerders veral met meting sukkel, wat onderafdelings van meetkunde en die meet van voorwerpe insluit. Die slaagsyfer vir die toetse het ook aansienlik afgeneem van gr. 4 tot gr. 9.
Johan Koekemoer, hoof van die SOS se Vakvereniging vir Afrikaanse Wiskunde-onderwysers (VAW), sê daar moet aan die einde van die skooljaar in ŉ eksamen getoets word of leerders werklik geléér het. Dit kan net gedoen word as daar ŉ spesifieke standaard is aan die hand waarvan leerders getoets word. Dit is wat die SOS graag met die gestandaardiseerde wiskunde-eksamen wou bereik.
Luidens die verslag bied dié eksamenvakadviseurs skoolhoofde, departementshoofde en vakhoofde die geleentheid om hul skool te meet aan hand van ŉ uitnemende standaard, aangesien die eksamen al vier vlakke van Wiskunde se moeilikheidsgraad insluit.
“Dit was ŉ taai toffie om te kou,” sê Koekemoer oor verlede jaar se vraestelle vir die onderskeie grade. Ten spyte hiervan was daar ŉ sowat 10% groei in punte vergeleke met die vorige jaar. Die skole wat die eksamens afgelê het, het dus beter in 2019 as in 2018 gevaar. Dit beteken egter nie dat onderwysers op hul louere kan rus nie, aangesien leerders se wiskundevaardighede steeds te kort skiet, meen die VAW.
Van die gr. 4’s wat die eksamen afgelê het, het 91% die eksamen geslaag. Volgens die VAW het die leerders egter met die afdeling oor meting gesukkel.
Van die gr. 5’s het 87% die eksamen geslaag, maar ook met die meting-afdeling gestoei.
Die probleem raak al duideliker in die hoër grade. Van die gr. 6’ se het 82% die eksamen geslaag. 41% van dié groep het egter die meting-afdeling geslaag met ŉ gemiddeld van 41,4%.
Van die gr. 7’s het 80% die eksamen geslaag. Leerders moet van dié vlak twee eksamens skryf op versoek van die departement van onderwys. Slegs 54% van die groep het die meting–afdeling met ŉ gemiddeld van 45% geslaag.
Volgens Koekemoer is gr. 8 die uitdagendste jaar aangesien dit die jaar is wat leerders die sprong van laer- na hoërskool maak. Die verslag toon dat 66% van dié groep die eksamen geslaag het met slegs 43% van die graad wat die meting-afdeling geslaag het. Leerders het ŉ gemiddeld van 38% hiervoor behaal.
Van die gr. 9-groep het slegs 53% vraestel 1 en 59% vraestel 2 geslaag. Koekemoer meen dié slaagsyfer is kommerwekkend. Hy wys ook daarop dat die deurvloei al slegter word, aangesien die slaagsyfer van gr. 4 tot gr. 8 met 30% geval het.
Dit is duidelik dat die leerders in verlede jaar se eksamen die swakste in meetkunde gevaar het.
Die VAW verduidelik dat die gebrek aan meetkundige insig en ruimtelike oriëntasie onder leerders waarskynlik die oorsaak is van konkrete spel met tweedimensionele en driedimensionele aspekte tydens hul vroeë kinderontwikkeling.
Marnelda de Beer, grondslagfase-spesialis by die SOS, verduidelik dat syfervaardighede, insluitend die begrip van getalle, meting en die opmerking van patrone aangehelp word deur speel. “Ons kan kinders help om hierdie vaardighede te ontwikkel deur alledaagse aktiwiteite soos om hul maatjies in die ry te tel of ewe lang toutjies vir ŉ kunsprojek te sny,” verduidelik sy.
ŉ Oorvol kurrikulum is ook ŉ groot sondebok wanneer dit kom by kinders wat sukkel met wiskunde. Koekemoer verduidelik dat hoewel die CAPS-kurrikulum baie goed is, dit oppervlakkig behandel word. “Ek kry soms die indruk dat onderwysers so streng onderrig gee volgens die kurrikulum, dat hulle vasgevang raak en hul intuïtiewe onderrig en spontaniteit verloor.”
Koekemoer verduidelik dat dit beter is om die helfte van die skoolwerk 100% onder die knie te kry as 100% van die werk slegs gedeeltelik baas te raak. “Doen dus minder, maar probeer om dit in diepte te behandel.”
Die VAW is ook ŉ groot voorstander van moedertaalonderrig. “Dit is ŉ bewese feit dat leerders wat in hul moedertaal onderrig word, beter presteer as leerders wat in ŉ tweede of derde taal onderrig word. Konsepte wat in ŉ kind se moedertaal vasgelê is, kan makliker in enige ander taal baasgeraak word,” lui die verslag.
Volgens Koekemoer bevestig die uitslae van die Gestandaardiseerde Wiskunde-eksamen presies dit, aangesien leerders van parallelmedium skole swakker gevaar het as leerders van ŉ enkelmediumskool.
Die VAW het die eerste Gestandaardiseerde Wiskunde-eksamens vir gr. 4, 5 en 7 in November 2018 aangebied. Die eksamen is in 2019 na gr. 8 en 9 uitgebrei. Die VAW wil dat sowat 30 000 leerders aan die einde van vanjaar dié eksamen aflê.
Registrasies vir toegang tot die VAW se gestandaardiseerde eksamens open in Mei 2020.
Hierdie syder skok my glad nie, veral as jy inagneem dat daar vandag in skole op Graad 4 of selfs vroeer vlakke kinders sit wat nie behoorlik eers kan lees nie. Ons Minister van Onderwys moet wakker skrik die CAPS leerplan is NIE die regte leerplan vir ons kinders nie. Gaan terug na die leerplan wat vroeer gewerk het. Moenie iets verander wat werk nie!!!!! Maar ja lesse in die land word nie deur politisie geleer nie. Hulle is mos te SLIM.
Dis omdat hulle meer geworried is oor pengreep as om die kind te leer lees. O ja en woord herkenning? WAT DE HEL? Klank en spel. Dan sal kinders dalk weer kan lees.
En intussen moet ons kinders ly omrede ons nie in beheer is van hoe en wat ons kinders leer nie ,weereens gee ons n onafhanklike tuisland sodat die minderhede hulle kinders kan opvoed soos dit behoort te wees.